
Budapest és agglomerációjának kötöttpályás közlekedése

Kutatásom célja az volt, hogy egy átfogó képet tárjak az olvasók elé a fővárosi és az elővárosi kötöttpályás közlekedés fejlődéséről, jelenéről és a benne rejlő hatalmas potenciálról. Dolgozatomban összefoglaltam Budapest fejlődéstörténetét elsősorban közlekedéstörténeti szempontból. Ezután a közelmúltban lezajlott, a jelenleg zajló, illetve az egyelőre még csak a tervezőasztalon létező projektek részletes elemzése útján igyekeztem az apró darabokból megalkotni a nagy képet: milyen irányvonalak mentén alakítják a döntéshozók a főváros és az agglomeráció kötöttpályás közlekedési rendszerét? Számos szemléletes ábrát és térképet készítettem, amelyeken a már megvalósult beruházások sikerességét elemeztem (például, hogy a 80a vasútvonalon, az egyes állomásokról mennyivel rövidült a menetidő a fővárosba a vasútvonal felújítását és a menetrendreformot követően). Ezeken felül, a jövőben megvalósítani kívánt beruházások útvonalterveit is összehasonlítottam az optimális megtalálása céljából.
A sok projekt és tervezet összehasonlítása által arra jutottam, hogy a nagyvasutat érintő beruházások leginkább a legleterheltebb szakaszokon bővítenék a kapacitást (déli körvasút, reptéri vasút a 100a vasútvonal négyvágányúsításával), a fejpályaudvarokat tehermentesítenék (Duna alatti vasúti alagút), valamint igyekeznének jobban bevonni a vasutat az agglomerációs személyszállításba.
A metrók és a HÉV-ek esetében a gördülékeny átszállásokat biztosító hálózat kialakítása a fő cél (ld. dél-pesti HÉV-ek továbbvezetése a Kálvin térig, intermodális csomópont létrehozása az Örs vezér terén). A villamosközlekedés esetében pedig a régóta hiányzó összeköttetések megépítése (pl. budai fonódó villamoshálózat II. üteme; a 42-es villamosvonal meghosszabbítása a Havanna-lakótelepen át a Gloriett-telepig), valamint a szocializmus utolsó évtizedeiben felszedett pálya újjáépítése (pesti fonódó villamoshálózat) a fő célok.
Bár napjainkban úgy tűnik, hogy a dolgozatban bemutatott projektek többsége csak a távoli jövőben valósulhat meg, ennek ellenére úgy gondolom, hogy érdemes ezekkel részletesen foglalkozni, és földrajzos szemléletmóddal is megvizsgálni azokat.



